CELEX: 32020Q0827(01)
Language: et
Date: 2020-07-06 00:00:00
Title: Euroopa Varjupaigaküsimuste Tugiameti haldusnõukogu otsus nr 64, 6. juuli 2020, millega võetakse vastu andmesubjektide teatavate õiguste piiramist käsitlevad sise-eeskirjad seoses isikuandmete töötlemisega EASO tegevuse raames

27.8.2020   
               
               
                  ET
               
               
                  Euroopa Liidu Teataja
               
               
                  L 279/15
               
            
         EUROOPA VARJUPAIGAKÜSIMUSTE TUGIAMETI HALDUSNÕUKOGU OTSUS nr 64,
         6. juuli 2020,
         millega võetakse vastu andmesubjektide teatavate õiguste piiramist käsitlevad sise-eeskirjad seoses isikuandmete töötlemisega EASO tegevuse raames
         EUROOPA VARJUPAIGAKÜSIMUSTE TUGIAMETI (edaspidi EASO) HALDUSNÕUKOGU,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 23. oktoobri 2018. aasta määrust (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ, (1) eriti selle artiklit 25,
         võttes arvesse Euroopa Parlamendi ja nõukogu 19. mai 2010. aasta määrust (EL) nr 439/2010, millega luuakse Euroopa Varjupaigaküsimuste Tugiamet, (2) eriti selle artikli 29,
         võttes arvesse Euroopa Andmekaitseinspektori 20. mai 2020. aasta arvamust ja Euroopa Andmekaitseinspektori suuniseid uue määruse artikli 25 ja sise-eeskirjade kohta,
         pärast konsulteerimist personalikomiteega,
         ning arvestades järgmist:
         
                     (1)
                  
                  
                     EASO tegutseb kooskõlas määrusega (EL) nr 439/10.
                  
               
                     (2)
                  
                  
                     Kooskõlas määruse (EL) 2018/1725 artikli 25 lõikega 1 peaksid määruse artiklite 14–21, 35 ja 36 ning artikli 4 kohaldamise piirangud (kuivõrd nende sätted vastavad artiklites 14–21 sätestatud õigustele ja kohustustele) põhinema EASO vastuvõetavatel sise-eeskirjadel, kui need ei põhine aluslepingute alusel vastuvõetud õigusaktidel.
                  
               
                     (3)
                  
                  
                     Sise-eeskirju, sealhulgas piirangu vajalikkuse ja proportsionaalsuse hindamise sätteid, ei tohiks kohaldada, kui andmesubjekti õiguste piiramine põhineb aluslepingute alusel vastu võetud õigusaktil.
                  
               
                     (4)
                  
                  
                     Täites oma kohustusi seoses andmesubjekti õigustega vastavalt määrusele (EL) 2018/1725, kaalub EASO, kas mõni määruses sätestatud eranditest on kohaldatav.
                  
               
                     (5)
                  
                  
                     EASO võib oma haldustegevuse raames läbi viia haldusjuurdlusi, distsiplinaarmenetlusi, OLAFile teatatavate võimalike rikkumisjuhtumitega seotud eeltoiminguid, menetleda rikkumisest teatamise juhtumeid, menetleda (ametlikke ja mitteametlikke) ahistamismenetlusi, menetleda asutusesiseseid ja -väliseid kaebusi, teha siseauditeid, viia läbi andmekaitseametniku uurimisi kooskõlas määruse (EL) 2018/1725 artikli 45 lõikega 2 ning teha ametisiseseid (IT-)turbekontrolle ja menetleda töötajate taotlusi oma tervisekaardiga tutvumiseks.
                     EASO töötleb mitmesuguste kategooriate andmeid, sealhulgas nn kindlaid andmeid (objektiivsed andmed, näiteks identifitseerimisandmed, kontaktandmed, kutsetegevuse andmed, haldusandmed, konkreetsetest allikatest saadud andmed, elektroonilise side andmed ja liiklusandmed) ja/või nn pehmeid andmeid (juhtumiga seotud subjektiivsed andmed, näiteks õiguslikud põhjendused, käitumisteave, hindamised, andmed tegevuse ja käitumise kohta ning andmed, mis on seotud või ilmnenud seoses menetluse või toimingu reguleerimisesemega).
                  
               
                     (6)
                  
                  
                     EASO, keda esindab tegevdirektor, tegutseb vastutava töötlejana olenemata vastutava töötleja rolli edasisest delegeerimisest EASO, et kajastada konkreetsete isikuandmete töötlustoimingutega seotud tegevuskohustusi.
                  
               
                     (7)
                  
                  
                     Isikuandmeid säilitatakse turvaliselt elektroonilises keskkonnas või paberil, välistades andmete kuritarvituse või ebaseadusliku juurdepääsu või andmete edastamise teadmisvajaduseta isikutele. Töödeldud isikuandmeid ei säilitata kauem, kui on vaja ja asjakohane eesmärgil, milleks andmeid töödeldakse, ning isikuandmete kaitse teadetes või EASO dokumentides määratud ajavahemiku jooksul.
                  
               
                     (8)
                  
                  
                     Sise-eeskirju peaks kohaldama kõigile andmetöötlustoimingutele, mida EASO teeb haldusjuurdlustes, distsiplinaarmenetlustes, OLAFile teatatavate võimalike rikkumisjuhtumitega seotud eeltoimingutes, rikkumisest teatamise menetlustes, ahistamisjuhtumite (ametlikes ja mitteametlikes) menetlustes, asutusesiseste ja -väliste kaebuste menetlustes, siseauditites, andmekaitseametniku uurimistes kooskõlas määruse (EL) 2018/1725 artikli 45 lõikega 2, (IT-)turbekontrollides, millega tegeldakse asutusesiseselt või -väliselt (nt CERT-EU), ning töötajate tervisekaardiga tutvumise taotluste menetlemisel.
                  
               
                     (9)
                  
                  
                     Sise-eeskirju peaks kohaldama andmetöötlustoimingutele, mida tehakse enne eespool nimetatud menetluste algust, nende ajal ning menetlustulemuste järelmeetmete kontrollimisel. Samuti peaks need hõlmama abi ja koostööd, mida EASO pakub liikmesriikide ametiasutustele ja rahvusvahelistele organisatsioonidele väljaspool oma haldusjuurdlusi.
                  
               
                     (10)
                  
                  
                     Sise-eeskirjade kohaldamise juhtudel peab EASO põhjendama, miks on piirangud demokraatlikus ühiskonnas proportsionaalsed ja rangelt vajalikud, ning järgima põhiõiguste ja -vabaduste põhiolemust.
                  
               
                     (11)
                  
                  
                     Selle raames on EASO kohustatud järgima nimetatud menetlustes võimalikult suurel määral andmesubjektide põhiõigusi, eelkõige õigust saada teavet, õigust tutvuda andmetega, õigust andmete parandamisele, kustutamisele, töötlemise piiramisele, andmesubjekti õigust isikuandmetega seotud rikkumisest teavitamisele ning side konfidentsiaalsusele, nagu on sätestatud määruses (EL) 2018/1725.
                  
               
                     (12)
                  
                  
                     EASO võib siiski olla kohustatud piirama andmesubjektile antavat teavet ja muid andmesubjekti õigusi, et kaitsta eelkõige oma uurimisi, muude ametiasutuste uurimisi ja menetlusi ning oma uurimiste või muude menetlustega seotud teiste isikute õigusi.
                  
               
                     (13)
                  
                  
                     EASO peaks regulaarselt kontrollima, et piiramise aluseks olevad tingimused kehtivad, ning piirangu tühistama, kui need enam ei kehti.
                  
               
                     (14)
                  
                  
                     Vastutav töötleja peaks teavitama andmekaitseametnikku piirangu kohaldamise ja järgnevate läbivaatamiste ajal ning kaasama ta kogu menetlusse kuni piirangu tühistamiseni,
                  
               ON VASTU VÕTNUD JÄRGMISE OTSUSE:
         
            Artikkel 1
            Reguleerimisese ja kohaldamisala
            
               1.   Käesoleva otsusega sätestatakse eeskirjad tingimuste kohta, mille alusel EASO võib lõikes 2 nimetatud menetluste raames piirata määruse (EL) 2018/1725 artiklites 14–21, 35 ja 36 ning artiklis 4 sätestatud õiguste kohaldamist kooskõlas selle määruse artikliga 25.
            
            
               2.   EASO haldustegevuse raames kohaldatakse käesolevat otsust isikuandmete töötlustoimingutele, mida amet teeb järgmisel eesmärgil: haldusjuurdlused, distsiplinaarmenetlused, OLAFile teatatavate võimalike rikkumisjuhtumitega seotud eeltoimingud, rikkumisest teatamise juhtumid, (ametlikud ja mitteametlikud) ahistamismenetlused, asutusesiseste ja -väliste kaebuste menetlemine, siseauditite tegemine, määruse (EL) 2018/1725 artikli 45 lõike 2 kohased andmekaitseametniku uurimised ning (IT-)turbekontrollid, millega tegeldakse asutusesiseselt või -väliselt (nt CERT-EU), ning töötajate tervisekaardiga tutvumise taotluste menetlemine.
            
            
               3.   Nimetatud andmete kategooriad on nn kindlad andmed (objektiivsed andmed, näiteks identifitseerimisandmed, kontaktandmed, kutsetegevuse andmed, haldusandmed, konkreetsetest allikatest saadud andmed, elektroonilise side ja andmeliikluse andmed) ja/või nn pehmed andmed (juhtumiga seotud subjektiivsed andmed, näiteks õiguslikud põhjendused, käitumisteave, hinnangud, ametialase tulemuslikkuse ja käitumise andmed ning andmed, mis on seotud või esitatud seoses menetluse või toimingu esemega).
            
            
               4.   Täites oma kohustusi seoses andmesubjekti õigustega vastavalt määrusele (EL) 2018/1725, kaalub EASO, kas mõni määruses sätestatud eranditest on kohaldatav.
            
            
               5.   Käesolevas otsuses sätestatud tingimuste alusel võidakse kohaldada piiranguid järgmiste õiguste suhtes: andmesubjekti õigus saada teavet, õigus tutvuda andmetega, õigus andmete parandamisele, kustutamisele, töötlemise piiramisele, andmesubjekti õigus olla teavitatud isikuandmetega seotud rikkumisest ning elektroonilise side konfidentsiaalsus.
            
         
         
            Artikkel 2
            Vastutava töötleja kirjeldus ja kaitsemeetmed
            
               1.   EASO kehtestab andmete kuritarvituste või ebaseadusliku juurdepääsu või edastamise vältimiseks järgmised kaitsemeetmed:
               
                           a)
                        
                        
                           paberdokumente säilitatakse turvakappides ning neile on juurdepääs ainult volitatud töötajatel;
                        
                     
                           b)
                        
                        
                           kõiki elektroonilisi andmeid säilitatakse turvalises IT-rakenduses kooskõlas EASO turbestandarditega ning elektroonilistes erikaustades, millele on juurdepääs ainult volitatud töötajatel; asjakohased juurdepääsutasemed antakse individuaalselt;
                        
                     
                           c)
                        
                        
                           juurdepääs EASO IT-keskkonnale toimub ühekordse sisselogimissüsteemi kaudu ning on automaatselt ühendatud kasutajatunnuse ja salasõnaga; e-dokumente hoitakse turvaliselt, et kaitsta neis sisalduvate andmete konfidentsiaalsust ja privaatsust;
                        
                     
                           d)
                        
                        
                           kõigil isikutel, kellel on juurdepääs andmetele, on konfidentsiaalsuskohustus;
                        
                     
            
               2.   Andmetöötlustoimingute vastutav töötleja on EASO, keda esindab tegevdirektor, kes võib vastutava töötleja ülesande delegeerida. Juhtudel, kui tegevdirektori suhtes tuleb kohaldada haldusuurimist, distsiplinaarmenetlust või sisejuurdlust, esindab EASO-d vastutava töötlejana haldusnõukogu (tegevdirektori ametisse nimetava asutusena). Andmesubjekte teavitatakse delegeeritud vastutavast töötlejast EASO veebilehel ja sisevõrgus avaldatud isikuandmete kaitse teadete või dokumentide kaudu.
            
            
               3.   Käesoleva otsuse artikli 1 lõikes 3 nimetatud isikuandmeid ei säilitata kauem, kui see on vajalik ja asjakohane andmete töötlemise eesmärgil. Ühelgi juhul ei ületa säilitamisperiood käesoleva otsuse artikli 3 lõikes 3 nimetatud isikuandmete kaitse teadetes või dokumentides täpsustatud perioodi.
            
            
               4.   Kui EASO kaalub piirangu kohaldamist, arvestatakse riski andmesubjekti õigustele ja vabadustele, eriti riski muude andmesubjektide õigustele ja vabadustele, ning EASO juurdluste või menetluste tõhususe vähendamise riski, eriti seoses asitõendite hävitamisega. Riskid andmesubjektide õigustele ja vabadustele on seotud peamiselt, ent mitte ainult, maineriskidega ning kaitse ja ärakuulamise õiguse kahjustamise riskidega.
            
         
         
            Artikkel 3
            Piirangud
            
               1.   EASO võib mis tahes piirangut kohaldada üksnes ühel või mitmel määruse (EL) 2018/1725 artikli 25 lõike 1 punktides a–i loetletud põhjusel. Käesoleva otsuse artikli 1 lõikes 2 osutatud isikuandmete töötlemise eesmärkide raames võivad piirangud eelkõige põhineda järgmistel alustel:
               
                           a)
                        
                        
                           haldusjuurdluste ja distsiplinaarmenetluste läbiviimisel võivad piirangud põhineda määruse (EL) 2018/1725 artikli 25 lõike 1 punktidel b, c, g ja h;
                        
                     
                           b)
                        
                        
                           OLAFile teatatavate võimalike rikkumisjuhtumitega seotud eeltoimingute korral võivad piirangud põhineda määruse (EL) 2018/1725 artikli 25 lõike 1 punktidel b, c, f, g ja h;
                        
                     
                           c)
                        
                        
                           rikkumisest teatamise menetlustes võivad piirangud põhineda määruse (EL) 2018/1725 artikli 25 lõike 1 punktidel b, c, f, g ja h;
                        
                     
                           d)
                        
                        
                           (ametlikes ja mitteametlikes) ahistamismenetlustes võivad piirangud põhineda määruse (EL) 2018/1725 artikli 25 lõike 1 punktidel b, f, h ja i;
                        
                     
                           e)
                        
                        
                           asutusesiseste ja -väliste kaebuste menetlemisel võivad piirangud põhineda määruse (EL) 2018/1725 artikli 25 lõike 1 punktidel c, e, g ja h;
                        
                     
                           f)
                        
                        
                           siseauditite korral võivad piirangud põhineda määruse (EL) 2018/1725 artikli 25 lõike 1 punktidel c, g ja h;
                        
                     
                           g)
                        
                        
                           andmekaitseametniku uurimistes, mis on kooskõlas määruse (EL) 2018/1725 artikli 45 lõikega 2, võivad piirangud põhineda selle määruse artikli 25 lõike 1 punktidel c, g ja h;
                        
                     
                           h)
                        
                        
                           IT-turbekontrollide korral, millega tegeldakse asutusesiseselt või -väliselt (nt CERT-EU), võivad piirangud põhineda määruse (EL) 2018/1725 artikli 25 lõike 1 punktidel c, d, g ja h;
                        
                     
                           i)
                        
                        
                           töötajate tervisekaardiga tutvumise taotluste menetlemisel võivad piirangud põhineda määruse (EL) 2018/1725 artikli 25 lõike 1 punktil h.
                        
                     
            
               2.   Eespool lõikes 1 kirjeldatud eesmärkide erirakendusena võib EASO piirata käesoleva otsuse artikli 1 lõikes 5 osutatud õigusi järgmistel asjaoludel:
               
                           a)
                        
                        
                           kui mõnel muul liidu institutsioonil, organil või asutusel on õigus piirata nende õiguste järgimist määruse (EL) 2018/1725 artiklis 25 osutatud muude õigusaktide alusel või kooskõlas selle määruse IX peatükiga või nende asutamisaktidega ning kui liidu asjaomase institutsiooni, organi või asutuse seatud piirangu eesmärk satuks ohtu, kui EASO ei kohaldaks samade isikuandmete suhtes samaväärset piirangut;
                        
                     
                           b)
                        
                        
                           kui liikmesriigi pädeval asutusel on õigus piirata nende õiguste järgimist Euroopa Parlamendi ja nõukogu määruse (EL) 2016/679 (3) artiklis 23 osutatud õigusaktide alusel või selliste meetmete alusel, millega võetakse liikmesriigi õigusesse üle Euroopa Parlamendi ja nõukogu direktiivi (EL) 2016/680 (4) artikli 13 lõige 3, artikli 15 lõige 3 või artikli 16 lõige 3, ning kui asjaomase liikmesriigi pädeva asutuse seatud piirangu eesmärk satuks ohtu, kui EASO ei kohaldaks samade isikuandmete suhtes samaväärset piirangut;
                        
                     
                           c)
                        
                        
                           kui nende õiguste järgimine võiks kahjustada EASO koostööd kolmandate riikide või rahvusvaheliste organisatsioonidega tema ülesannete täitmisel.
                        
                     Enne esimese lõigu punktides a ja b viidatud asjaoludel piirangute kohaldamist konsulteerib EASO liidu asjaomase institutsiooni, organi või asutusega või liikmesriigi pädeva asutusega, v.a juhul, kui EASO on selge, et piirangu kohaldamine on ette nähtud mõne neis punktides nimetatud õigusaktiga.
            
            
               3.   EASO lisab määruse (EL) 2018/1725 artikli 31 tähenduses isikuandmete kaitse teadetesse või dokumentidesse, mis avaldatakse EASO veebilehel ja sisevõrgus ning millega teavitatakse andmesubjekte nende õigustest asjaomase menetluse raames, nende õiguste võimaliku piiramise teabe. Teabes selgitatakse, mis õigusi võidakse piirata, piirangu põhjusi ja võimalikku kestust.
               Ilma et see piiraks artikli 5 lõike 2 sätete kohaldamist, teavitab EASO, kui see on proportsionaalne, põhjendamatu viivituseta ja kirjalikult individuaalselt kõiki andmesubjekte, keda peetakse konkreetse andmetöötlustoiminguga seotud isikuteks, nende õigustest seoses praeguste või tulevaste piirangutega.
            
            
               4.   Kõik piirangud peavad olema vajalikud ja proportsionaalsed, võttes arvesse riski andmesubjektide õigustele ja vabadustele, ning järgima põhiõiguste ja -vabaduste põhiolemust demokraatlikus ühiskonnas.
            
            
               5.   Kui piirangu kohaldamist kaalutakse, tehakse käesolevate eeskirjade alusel vajalikkuse ja proportsionaalsuse kontroll. Kooskõlas vastutuse põhimõttega dokumenteeritakse hindamine igal üksikjuhul eraldi ametisiseses hindamisteatises.
            
            
               6.   Piirangud tühistatakse kohe, kui nende aluseks olnud tingimused enam ei kehti, eelkõige kui piiratud õiguse järgimine ei tühistaks enam kehtestatud piirangu mõju või kahjustaks muude andmesubjektide õigusi või vabadusi.
            
         
         
            Artikkel 4
            Läbivaatamine andmekaitseametniku poolt
            
               1.   EASO andmekaitseametnikku teavitatakse põhjendamatu viivituseta, kui vastutav töötleja piirab kooskõlas käesoleva otsusega andmesubjektide õiguste kohaldamist või pikendab piirangut. Vastutav töötleja annab andmekaitseametnikule juurdepääsu piirangu vajalikkuse ja proportsionaalsuse hinnangut sisaldavale dokumendile ning märgib dokumendis andmekaitseametniku teavitamise kuupäeva. Andmekaitseametnik osaleb menetluses kogu selle kestuse vältel, kuni piirangud on tühistatud.
            
            
               2.   Andmekaitseametnik võib esitada vastutavale töötlejale kirjaliku taotluse piirangute kohaldamise läbivaatamiseks. Vastutav töötleja teavitab andmekaitseametnikku kirjalikult taotletud läbivaatamise tulemustest.
            
            
               3.   Vastutav töötleja teavitab andmekaitseametnikku, kui piirangud tühistatakse.
            
         
         
            Artikkel 5
            Andmesubjekti teabe saamise õiguse piiramine
            
               1.   Nõuetekohaselt põhjendatud juhtudel ja käesolevas otsuses ettenähtud tingimustel võib vastutav töötleja piirata andmesubjekti õigust saada teavet järgmiste andmetöötlustoimingute kontekstis:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAFile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           ametlikud ja mitteametlikud ahistamisjuhtumite menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           andmekaitseametniku tehtavad uurimised kooskõlas määruse (EL) 2018/1725 artikli 45 lõikega 2;
                        
                     
                           h)
                        
                        
                           (IT)-turbekontrollid, millega tegeldakse asutusesiseselt või -väliselt (nt CERT-EU).
                        
                     
            
               2.   Kui EASO piirab täielikult või osaliselt vastavalt määruse (EL) 2018/1725 artiklitele 14–16 andmesubjektide õigust saada teavet, dokumenteerib ta piirangu kehtestamise põhjused ja õigusliku(d) aluse(d) kooskõlas käesoleva otsuse artikliga 3, sh piirangu vajalikkuse ja proportsionaalsuse hinnangu.
               Dokumenteeritud teave ning vajaduse korral ka asjakohaseid faktilisi ja õiguslikke asjaolusid sisaldavad dokumendid registreeritakse. Nõudmisel tehakse need kättesaadavaks Euroopa Andmekaitseinspektorile.
            
            
               3.   Lõikes 2 nimetatud piirangut kohaldatakse seni, kuni kehtivad selle kohaldamise põhjused.
               Kui piirangu põhjused enam ei kehti, teeb EASO andmesubjektidele teatavaks piirangu kohaldamise peamised põhjused. Samal ajal teavitab EASO andmesubjekti õigusest esitada mistahes ajal kaebus Euroopa Andmekaitseinspektorile või pöörduda Euroopa Liidu Kohtusse.
               EASO vaatab piirangu kohaldamise läbi iga kuue kuu tagant pärast selle vastuvõtmist ning asjaomase päringu, menetluse või uurimise lõpetamise korral. Pärast seda jälgib vastutav töötleja iga kuue kuu tagant piirangu kohaldamise vajalikkust. Artikli 3 lõikes 5 osutatud vajalikkuse ja proportsionaalsuse kontroll viiakse läbi ka iga korrapärase läbivaatamise käigus pärast seda, kui on hinnatud, kas piirangu faktilised ja õiguslikud põhjused endiselt kehtivad.
            
         
         
            Artikkel 6
            Andmesubjekti juurdepääsuõiguse piiramine
            
               1.   Nõuetekohaselt põhjendatud juhtudel ja käesolevas otsuses ettenähtud tingimustel võib vastutav töötleja piirata andmesubjekti juurdepääsuõigust järgmiste andmetöötlustoimingute kontekstis, kui see on vajalik ja proportsionaalne:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAFile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           ametlike ja mitteametlike ahistamisjuhtumite menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           andmekaitseametniku tehtavad uurimised kooskõlas määruse (EL) 2018/1725 artikli 45 lõikega 2;
                        
                     
                           h)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU);
                        
                     
                           i)
                        
                        
                           töötajate tervisekaardiga tutvumise taotluste menetlemine.
                        
                     Kui andmesubjektid taotlevad juurdepääsu oma isikuandmetele, mida töödeldakse seoses ühe või mitme konkreetse juhtumiga, või konkreetsele isikuandmete töötlemise toimingule kooskõlas määruse (EL) 2018/1725 artikliga 17, piirdub EASO taotluse hindamisel üksnes nende isikuandmetega.
            
            
               2.   Kui EASO piirab täielikult või osaliselt määruse (EL) 2018/1725 artiklis 17 sätestatud andmetega tutvumise õigust, teeb ta järgmist:
               
                           a)
                        
                        
                           teatab oma vastuses andmesubjekti taotlusele piirangu kehtestamisest, selle peamistest põhjustest ning võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse;
                        
                     
                           b)
                        
                        
                           dokumenteerib sisehindamisteates piirangu põhjused, sealhulgas piirangu vajalikkuse ja proportsionaalsuse hinnangu ning piirangu kestuse.
                        
                     Töötajate tervisekaardiga tutvumise õiguse piirangud puudutavad üksnes töötajate taotlusi vahetult tutvuda psühholoogiliste või psühhiaatriliste terviseandmetega, kui juhtumipõhisel hindamisel ilmneb, et kaudne juurdepääs on vajalik andmesubjekti kaitseks. Selliste andmetega on võimalik tutvuda asjaomase andmesubjekti määratud arsti vahendusel. Andmesubjekti valitud arstile antakse juurdepääs kogu teabele ja kaalutlusõigus otsustada, kuidas ja mis juurdepääsu andmesubjektile pakkuda.
               Kooskõlas määruse (EL) 2018/1725 artikli 25 lõikega 8 võib punktis a nimetatud teabe esitamist edasi lükata, selle esitamata jätta või selle esitamisest keelduda, kui see tühistaks piirangu mõju.
               EASO vaatab piirangu kohaldamise läbi iga kuue kuu tagant pärast selle vastuvõtmist ning asjaomase päringu, menetluse või uurimise lõpetamise korral.
               Pärast seda jälgib vastutav töötleja iga kuue kuu tagant piirangu kohaldamise vajalikkust. Artikli 3 lõikes 5 osutatud vajalikkuse ja proportsionaalsuse kontroll viiakse läbi ka iga korrapärase läbivaatamise käigus pärast seda, kui on hinnatud, kas piirangu faktilised ja õiguslikud põhjused endiselt kehtivad.
            
            
               3.   Dokumenteeritud teave ning vajaduse korral ka asjakohaseid faktilisi ja õiguslikke asjaolusid sisaldavad dokumendid registreeritakse. Nõudmisel tehakse need kättesaadavaks Euroopa Andmekaitseinspektorile.
            
         
         
            Artikkel 7
            Andmesubjekti andmete parandamise, kustutamise ja töötlemise piiramise õiguste piiramine
            
               1.   Nõuetekohaselt põhjendatud juhtudel ja käesolevas otsuses ettenähtud tingimustel võib vastutav töötleja piirata andmesubjekti õigusi andmeid parandada ja kustutada ning piirata nende töötlemist järgmiste andmetöötlustoimingute kontekstis, kui see on vajalik ja asjakohane:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAFile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           ametlike ja mitteametlike ahistamisjuhtumite menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           siseauditid;
                        
                     
                           g)
                        
                        
                           andmekaitseametniku tehtavad uurimised kooskõlas määruse (EL) 2018/1725 artikli 45 lõikega 2;
                        
                     
                           h)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU);
                        
                     
            
               2.   Kui EASO piirab osaliselt või täielikult andmesubjekti õigust andmeid parandada ja kustutada ning piirata nende töötlemist, millele on viidatud vastavalt määruse (EL) 2018/1725 artiklis 18, artikli 19 lõikes 1 ja artikli 20 lõikes 1, võtab ta käesoleva otsuse artikli 6 lõikes 2 sätestatud meetmed ja registreerib asjaomased dokumendid kooskõlas artikli 6 lõikega 3.
            
         
         
            Artikkel 8
            Andmesubjekti isikuandmetega seotud rikkumisest teavitamise ning elektroonilise side konfidentsiaalsuse õiguse piiramine
            
               1.   Nõuetekohaselt põhjendatud juhtudel ja käesolevas otsuses ettenähtud tingimustel võib vastutav töötleja piirata andmesubjekti õigust saada teavitatud isikuandmetega seotud rikkumistest järgmiste andmetöötlustoimingute kontekstis, kui see on vajalik ja asjakohane:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAFile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           asutusesiseste ja -väliste kaebuste menetlemine;
                        
                     
                           e)
                        
                        
                           siseauditid;
                        
                     
                           f)
                        
                        
                           andmekaitseametniku tehtavad uurimised kooskõlas määruse (EL) 2018/1725 artikli 45 lõikega 2;
                        
                     
                           g)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU).
                        
                     
            
               2.   Nõuetekohaselt põhjendatud juhtudel ja käesolevas otsuses ettenähtud tingimustel võib vastutav töötleja piirata elektroonilise side konfidentsiaalsuse õigust järgmiste andmetöötlustoimingute kontekstis, kui see on vajalik ja asjakohane:
               
                           a)
                        
                        
                           haldusjuurdluste ja distsiplinaarmenetluste läbiviimine;
                        
                     
                           b)
                        
                        
                           OLAFile teatatavate võimalike rikkumisjuhtumitega seotud eeltoimingud;
                        
                     
                           c)
                        
                        
                           rikkumisest teatamise menetlused;
                        
                     
                           d)
                        
                        
                           ahistamisjuhtumite ametlikud menetlused;
                        
                     
                           e)
                        
                        
                           asutusesiseste ja -väliste kaebuste menetlemine;
                        
                     
                           f)
                        
                        
                           (IT-)turbekontrollid, millega tegeldakse asutusesiseselt või -väliselt (nt CERT-EU).
                        
                     
            
               3.   Kui EASO piirab andmesubjekti õigust saada teavitatud isikuandmetega seotud rikkumistest või elektroonilise side konfidentsiaalsuse õigust, millele on viidatud vastavalt määruse (EL) 2018/1725 artiklites 35 ja 36, dokumenteerib ja registreerib ta piirangu põhjused kooskõlas käesoleva otsuse artikli 5 lõikega 2. Samuti kohaldatakse käesoleva otsuse artikli 5 lõiget 3.
            
         
         
            Artikkel 9
            Jõustumine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Valletta Harbour, 6. juuli 2020
            
               
                  Euroopa Varjupaigaküsimuste Tugiameti nimel
               
               
                  haldusnõukogu esimees
               
               David COSTELLO
            
         
         
            (1)  ELT L 295, 21.11.2018, lk 39.
         
            (2)  ELT L 132, 29.5.2010, lk 11.
         
            (3)  . Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (4)  . Euroopa Parlamendi ja nõukogu 27. aprilli 2016. aasta direktiiv (EL) 2016/680, mis käsitleb füüsiliste isikute kaitset seoses pädevates asutustes isikuandmete töötlemisega süütegude tõkestamise, uurimise, avastamise ja nende eest vastutusele võtmise või kriminaalkaristuste täitmisele pööramise eesmärgil ning selliste andmete vaba liikumist ning millega tunnistatakse kehtetuks nõukogu raamotsus 2008/977/JSK (ELT L 119, 4.5.2016, lk 89).